
Prolog

Bautaen er mørk som natten selv. Men solstrålene som strekker seg ned til den lille Vestfold-bygda en sensommerdag tidlig på totusentallet, får de grovkornede krystallene til å skinne i blåsvart, grått og sølv.

En gang for millioner av år siden presset glødende lava seg opp fra jordas flytende indre – opp, opp, mot en verden grønn av bregner og bartrær, bare for å stivne underveis og danne store, klare krystaller. Larvikitt. Norges nasjonalbergart.

Nå rører noe på seg i alt det harde, svarte. En storvokst bille sitter på steinstøttens grovhogde kant. Klorer seg fast til denne fysiske manifesteringen av dyp tid, dette polerte minnet over et levd liv.

En eremitt. Arten Osmoderma eremita. En bille i familien skarabider. Et virvelløst dyr hedret i faraoenes Egypt, som et symbol på gjenfødelse.

Nå er eremittbillens grep i ferd med å glippe. I Norge, i verden. Rødlistet globalt, ansett som utryddet i Norge. Et offer for framskrittet, industrialiseringen, moderniseringen. For hva skal vi vel med gamle, hule eiketrær, eremittens fremste levested?

Likevel: Her sitter den. En bille så ensom som bare en antatt utryddet art kan være.

Om du hadde gått forbi denne sommerkvelden, ville du sanset savnet. Som en duft av moden plomme, fersken, russisk lær. En lukt vi mennesker, på vårt tørre, tekniske kjemispråk, omtaler som (R)-(+)-γ-dekalakton.

Et taust, angende rop om en partner, en artsfrende som kan gjøre eremitten mindre ensom.

Vil noen høre, lukte, sanse, svare?

Billen slår sine svarte vingeskall til side. Flygevinger foldes ut, som florlett origami, og brått behersker insektet alle luftrommets dimensjoner.

Eremitten flyr mot det bratte berget, mot kollen med eikeskog. Mot trær som har levd så mye lenger enn noen bille kan drømme om, mot virkeligheten som står fast, mot skogen som består.

For eika lever lenge, om den får.

Her, i skogens tusenårige omsorg, finnes mulighet for videre liv, for en av klodens truede arter.

Bare her, i eiketreets favn, kan eremitten overlate sitt håp.


Vestfold, sommeren 2012

Eva flyttet høyrefoten vekk fra bremsen og lot leiebilen rulle fritt nedover bakken. Tilværelsen kjentes bedre enn på lenge. Løfterik, lys, levende.

Hun skjøv en medbrakt Rihanna-CD inn i spilleren, nynnet og trommet takten med fingrene på rattet.

Dalen foldet seg ut foran henne, strakte seg bølgende inn i junikvelden. Den brede elven snodde seg sølvskimrende gjennom lappeteppet av korn og vårraps. Solen sto fortsatt høyt på himmelen, og hun var framme i Midtstranda.

Hun blinket inn på en bensinstasjon, måtte ha melk og havregryn til sin første dag her.

En kvisete, langlenket gutt skvatt opp fra en stol bak disken da hun skjøv opp døren, han virket halvveis forstøkt, halvveis lettet over at noe endelig skjedde.

– Stille her i kveld, sa hun, konverserende.

– Ja, som vanlig.

Han slo inn prisen på skummetmelka mens han kikket på henne gjennom hårluggen.

– På besøk, eller?

– Ja, jeg skal bo her i sommer. På Lopperud.

Han stanset midt i en bevegelse.

– Serr, på Lopperud?

– Ja, skal være her noen uker. Kartlegge skog og sånn.

Ungdommen hevet øyenbrynene, som om det var det underligste han hadde hørt.

– Kommunen betaler. Eva kjente et akutt behov for å forsvare seg. – Det er en jobb, jeg skal lete etter en kjempesjelden bille, en eremitt.

Unggutten dro munnviken opp i et skjevt glis og studerte Eva mens hun fant fram penger og betalte.

– Den lever i hule eiketrær, la hun til. – Alle trodde arten var utryddet fra Norge, men så dukket den opp i fjor. Her, i Midtstranda.

Nå flirte han åpenlyst. Skjøv varene mot henne, strøk luggen bort med venstrehånden.

– Pose?

Hun ristet på hodet, stablet de få varene i heklenettet.

Idet døren slo igjen bak henne, hørte hun ham rope:

– Good luck, da! Med eremittene!

Eva var tilbake  på fylkesveien igjen da Eirik ringte. Hun kjente en intens motvilje, en naiv trang til å late som ingenting eksisterte utenfor den sommergrønne dalen. Hun ville ikke snakke med ham nå.

– Er du langt unna? Middagen er klar!

Skramling med kjeler hørtes i bakgrunnen.

Eva kikket kjapt i speilet og bremset for å svinge ut på veiskulderen. Lot fingrene gli over det ukjente betjeningspanelet, trykket inn knappen med den røde trekanten, nødblink.

Hva skulle hun si? Hun hadde ingen planer om å sitte ved det runde kjøkkenbordet og spise torsk med Eirik i dag.

– Hallo? Eva, er du der?

– Ja da. Men Eirik … jeg har fått en sommerjobb. I felt.

– Så fint!

Han lød så ivrig, glad på hennes vegne. Og den stemmen. Hun ville ha kjent den igjen i en hvilken som helst menneskemengde. I en folksom gate, i en øde skog. Det var noe … bløtt og rundt, nesten lubbent over stemmen hans. Hun kjente ingen andre som snakket sånn.

– I Vestfold, sa hun fort, – og jeg er på vei dit nå. Jeg burde ha sagt fra, jeg vet, men …

Skramlingen med kasseroller og lokk stilnet.

– Hæ? Hva mener du?

Eva så ham for seg, at han sto på det lille kjøkkenet deres, med et grytelokk i hånden og mobilen mot øret. Noe raste i henne, veltet ut.

– Jeg mener at jeg blir gal av å vasse rundt i leiligheten med deg og leke lykkelig fordi det liksom er så lenge siden. Jeg må ha en pause. Så jeg kommer til å bo et annet sted i sommer.

– Du tuller nå, ikke sant.

En tvil hadde sneket seg inn i stemmen.

– Nei, sa hun bare. – Jeg er lei for det, Eirik.

Det var sant. Hun var lei, i alle ordets betydninger.

– Jeg har fått låne et hus i skogen, av kommunen. Gratis, siden jeg skal jobbe for dem, fortsatte Eva. – Og jeg skal lete etter biller. Sjeldne biller.

– Jaha. Et hus i skogen. Og der skal du sitte alene hele sommeren? Etter alt …

Eva avbrøt ham.

– Kom igjen, jeg er ikke Rødhette heller, jeg er trettitre, jeg klarer meg selv.

Han lo, men uten glede.

– Det vet jeg at du gjør, Eva. Men …

– Og jeg er ikke alene. Orca er jo med.

Det ble stille i den andre enden.

– Så det er derfor bikkjeburet er borte, mumlet han.

Eva hørte skrapingen av kjøkkenstolen mot gulvet, møbelknottene på de smale stolbeina løsnet raskere enn de fikk limt dem på igjen.

– Du har visst dette lenge, planlagt det.

Han spurte ikke. Mer som om han måtte forklare det for seg selv.

– Gått bak ryggen min. Her står jeg og lager middag, til oss … og du bare drar din vei, uten et ord?

Eva tygget på underleppen.

– Eirik, jeg er lei for det. Virkelig. Men … jeg bare måtte.

– Jeg fatter ikke … hvorfor? Kunne vi ikke snakket om det, i det minste. Det er jo bare meg. Oss?

– Jeg vet ikke.

– Du vet ikke.

Eiriks stemme hadde fått en kvass kant nå, en skarphet Eva sjelden hørte hos ham.

– Jeg vet. Du driter i meg, det er det du gjør! Du gir blanke faen i at jeg også har det fælt. At jeg har like stor rett til den sorgen som deg, og …

– Det er ikke sant!

– Jo, Eva, du tror alt bare handler om deg, bestandig …

– Du skjønner jo ingenting! Jeg ser bare ham, hver gang jeg ser på deg.

– … slik jeg ser ham i speilet …

Hun strøk en hånd over ansiktet.

– Jeg orker bare ikke mer av det.

– Så da syns du dette er en god måte å løse det på? Først juge, og så forsvinne og la meg sitte igjen alene?

– Unnskyld, Eirik. Jeg mener det.

En trailer dundret forbi, bare centimeter unna. Sjåføren tutet, og dragsuget fikk leiebilen til å skjelve.

– Du, jeg må kjøre. Vi prates mer senere.

Han svarte ikke.

– Glad i deg, sa Eva og la på.

Hun ble sittende og stirre tomt ut i luften mens bilene suste forbi. Hun tenkte tilbake.

Beina i bøyler, på rygg lik et hjelpeløst dyr. Eiriks fortvilte blikk hver gang hun skrek, han ville holde hånden hennes, men de var knyttnever.

Lettelsen, tross alt. Til slutt. Glatt og våt.

En terskel, en overskridelse. Fra vann til luft. Til selvstendighet. Til liv.

Eva slapp rattet, måtte klemme begge hender over munnen for å holde ulet inne.

Fra Sander kom det ikke noe skrik. De visste jo det.

For ingen lungeblærer ble åpnet, tømt for væske, fylt med luft. Det ovale vindu, forbindelsen mellom høyre og venstre hjertekammer, lukket seg aldri hos Sander. Blodet hans ble ikke sluset til lungene, sendte ikke oksygen videre til sentralnervesystem eller strupehode. Ingen lyd, ingen gråt, ingen skrik.

Det var Eirik som la Sander på brystet hennes. Strøk igjen og igjen over de små nevene, hans kinn, hennes kinn. De var sammen om å kjenne varmen fra Sander. Som strengt tatt var hennes varme. For han var jo død.

Og de kunne være biologer så mye de ville begge to, men der, i de tilmålte timene med Sander, lot det seg overhodet ikke forene: kunnskapen om fysiologi og om livets og dødens evige runddans – og nærheten til deres nyfødte gutt.

Perfekt til minste detalj.

Bare det viktigste manglet. Og det var ubegripelig. Fortsatt ubegripelig.

Endelig fant Eva riktig avkjøring og et hus som passet til beskrivelsen. Damen fra kommunen hadde sannelig ikke overdrevet da hun på telefonen hadde beskrevet huset som «litt slitent». Eternittplatene var skittengrå og grimete, taksteinene så bevokst med mose at det først så ut som om huset hadde torvtak.

Av det dusinet forlatte hus hun hadde passert den siste kilometeren, var dette utvilsomt det tristeste.

Hun ble sittende med foten på bremsen. En stum tvil rant gjennom kroppen. For en rønne!

Kler meg, tenkte hun.

Hun trakk pusten dypt. Parkerte under tuntreet, en storvokst hengebjørk. Skrudde av tenningen, slapp ut hunden, og vadet besluttsomt gjennom det knehøye gresset og opp de tre betongtrinnene. Fant en Yale-nøkkel under en tom blomsterpotte, slik hun hadde fått beskjed om.

Inne hadde veggtapetet et storblomstret mønster i brunt og noe som en gang hadde vært oransje, tonet ned av årtier med vedfyring og røyking. Lukten hang i. Vel var hun interessert i sopp, men jordslag og mugg var virkelig ikke særlig hjemmekoselig.

Hun dumpet hundematen og heklenettet med dagligvarer på respatexbordet og inspiserte kjøleskapet. Det luktet ekkelt, innestengt, men hun satte i stikkontakten og tenkte hun fikk vaske senere. Junikvelden var for varm til at melka kunne stå ute.

To stålrørsstoler var skjøvet inntil kjøkkenbordet.

I et glimt så hun spisekroken hjemme, Eirik på sin faste plass innerst på slagbenken, mot vinduet, der de hadde basilikum og timian i små potter. Nå satt han der alene, og her var hun.

Eva blunket hardt for å bli kvitt bildene på netthinnen.

Det var tre måneder siden hun så annonsen på nettet. For første gang siden Sander døde, hadde hun følt et blaff av entusiasme. Det kom så overraskende, som et plutselig opplett i den ensformige tåka som lå over livet hennes.

Hun hadde ringt det oppgitte telefonnummeret uten å tenke, kjente entusiasmen vokse mens hun spurte og lyttet. Saksbehandleren hos Fylkesmannen ba henne sende en skriftlig søknad til kommunen, sa han ikke kunne love noe, men mente det var gode sjanser for at Eva ville få jobben.

Etterpå hadde hun gått tur med Orca, plukket med seg hestehov i den sølete veikanten langs Geitmyrsveien, tatt seg  i å smile bredt. Det var uvant.

Hun hadde tenkt å fortelle Eirik om annonsen, selvsagt hadde hun det. Men … så ville hun beskytte den lille gleden hun hadde kjent. Et initiativ som var hennes eget. Og jo lengre tid som gikk, jo verre ble det å fortelle. Da hun fikk tilbudet, ble det helt umulig.

Huset var ikke stort. Oppe var det  et bad og to soverom. Eva valgte det som vendte mot skogen, selv om det var minst. Nede var det gang, stue og kjøkken samt et knøttlite toalett.

Stuevinduene vendte mot sør og ga godt arbeidslys, og utsikten var helt etter hennes hjerte. Skog så langt hun kunne se. En kolle med stupbratte sider sto i profil mot den lyse kveldshimmelen i sørvest. Eva kastet et lengselsfullt blikk mot den raggete silhuetten av naturskog, før hun besluttsomt løftet stereolupen ut av transportkassen, fant fram skjøteledningen og sjekket at lyspæren fortsatt virket.

Utstyret hun trengte til insektbestemmelse og preparering, plasserte hun utover bordet. Dramsglass og petriskåler, bladpinsett, insektnåler og oppklebingsplater. Tomme insektkasser, klare med mykt plastskum i bunnen, slik at nye funn kunne nåles og settes i sirlige rader. En høy stabel med bestemmelseslitteratur.

Så satte hun dører og vinduer på vidt gap. Slapp Orca ut og junikvelden inn. Ble stående i døråpningen og se utover sitt sommerrike.

Verandadøren åpnet seg mot en kakofoni av grønn tekstur: grågrønn furu og blankgrønn eik på kollene, tett mørkegrønt i dalsøkkene, der granplantefeltene åt seg inn. En bekk kantet med svartor og en stripe lysegrønn bjørkeskog skilte Lopperud fra nabogården, noen hundre meter unna. Hun skimtet de røde husveggene mellom trærne.

Bikkja undersøkte den viltvoksende hagen med nesen i bakken og halen rett til værs. Den var oppkalt etter et av havets dødeligste rovdyr, spekkhoggeren. Ikke fordi den svarte labradoren var det minste fryktinngytende, men fordi hundeskolen hadde jobbet seg gjennom alfabetet til bokstaven o da Orcas kull ble født. Og det var grenser for hvor mange gode hundenavn som fantes på den bokstaven.

Orca skulle egentlig blitt førerhund, men hadde en uheldig interesse for jakt på småfugl. Fikk hunden tak i en gråtrost eller linerle, ble fuglen slukt uten blygsel. Slik hun spiste absolutt alt annet, inkludert en hel del ting som få ville kalle spiselig.

Dermed hadde Eva fått tilbud om å overta henne. Det var de to nå, hun og Orca. Sammen skulle de finne ut av dette nye stedet, hjemmet deres for sommeren.

Middag hadde hun glemt å kjøpe, det fikk bli havregryn. Eva plasserte skålen på det lave stuebordet, hentet en penn og rigget seg til i den brune sofaen. Strakte seg etter feltdagboken hun hadde kjøpt, det vannfaste omslaget lyste solgult og innbydende. Hun bladde opp på første side og ble sittende og betrakte den hvite flaten.

Så trakk hun pusten, slapp den ut i et hørbart sukk og skrev «Jakten på eremitten» øverst på siden.

Måtte smile, det lød som en guttebok fra sekstitallet. Som de gamle GGG-bøkene hun hadde slukt i sommerferiene som barn. De hadde luktet av fukt og jordslag, av eventyr som var forbi. Vemodig og pirrende på samme tid.

Denne boken luktet nytt. Hun ville skrive seg ut av alt det gamle.


Mandag 4. juni 2012

På plass på Lopperud (for et navn!) og klar for feltarbeid. Oppdraget er en entomologisk variant av nåla i høystakken: finne en supersjelden bille med skjult levevis i en kommune på fem hundre kvadratkilometer.

Fylkesmannen har gitt meg en liste med 18 områder jeg skal prioritere. To fluer i  én smekk. For parallelt med å lete etter eremitten og kartlegge insektmangfoldet skal jeg også kvalitetssikre gamle naturtypelokaliteter og drive nykartlegging. Det betyr mye trasking, lange dager i felt. Passer meg utmerket.

Eva våknet grytidlig neste morgen. Strevde med å plassere det spartansk innredede rommet og de tynne gardinene som gjorde lite for å holde lyset ute. Morgenhimmelen glødet. Hun trakk gardinene til side, måtte smile. De gamle og staselige trekronene på det bratte berget kjempet med verdigheten der de lå badet i prinsesse-pastell, mens solen rullet opp bak åsene i øst.

Så fort tevannet kokte, tok hun med seg kruset og Orca ut. Satte seg på en hoggestabbe ved hushjørnet i bare trusa og den altfor store T-skjorten hun brukte som pysj.

Tårnseilerne klippet luften i biter over henne. Lynraske og presise sneiet de hushjørnene, fløy som sikksakksømmer mellom trærne: seile, snu, klippe, sy, fly, bråvende. Hun hørte sukket i luften når de fløy nær.

Eva satte fra seg tekoppen for å samle det lange, røde håret.

Huldra mi, hadde Eirik kalt henne.

Hun skuttet seg, selv om det var varmt i solen. Trakk beina opp på hoggestabben, innunder den slitte T-skjorten, lente pannen mot knærne og snuste. Men nei, det var ingen lukt igjen i stoffet.

Hva gjorde han nå? Sov, antagelig. Kanskje ville han strekke armen mot hennes side av sengen når han våknet, slik han pleide. Famle etter henne, ikke skjønne hvorfor dynen var borte. Og hun også.

Eva klemte armene hardere rundt knærne. Magen var fortsatt slaskete, hun kjente de ekstra foldene klemme mot de nakne lårene, hud mot hud. Minnet satt ikke bare i tankene, men også i kroppen, på utsiden, på innsiden.

En pilfink landet på hellene noen meter bortenfor hoggestabben og hoppet vaktsomt nærmere. Eva fulgte den med blikket, lettet over å bli avledet. Svarte perleøyne så på henne, men blikket fortalte henne ingenting. Fuglen stoppet en meter unna. Ikke for nær, ikke for trygg.

Eva var dreven i å starte med blanke ark. Nytt sted, ny klasse, nye dialekter som måtte hermes, alltid være var for andres signaler. Hele oppveksten var som en serie omstarter. Hun sto klar i startblokka, beredt til å gi alt. For så å bli kalt tilbake, gang på gang.

Igjen falt blikket på det bratte berget og skogen der. Hun satte føttene ned igjen på de kalde skiferhellene, hentet laptopen og åpnet det digitale kartet. Fant Lopperud og lot pekefingeren gli over skjermen. Beinnesberget het kollen. Eva fant gårds- og bruksnummeret og slo opp i grunnboken. Nettopp, den lå under gården Frøyshov, og grunneieren het Olga Frøyshov.

Eva smatt inn for å finne kikkerten og vred på fokushjulet til den gamle eikeskogen på toppen av Beinnesberget ble skarp. Trær med personlighet, ingen tvil om det. Hun måtte få spurt denne Olga Frøyshov om å få henge opp insektfeller der.

Blikket gled videre over landskapet, og innmark og hus fylte kikkerten. Eva måtte justere fokus på ny, det var ikke langt fra henne til tunet på Frøyshov.

Noe beveget seg mellom henne og nabogården, der terrenget flatet ut og bekken ble bredere og skapte en dam. Var det et dyr, en elg på vei for å drikke, kanskje? Hun kastet et raskt blikk på armbåndsuret, klokka var ikke seks engang.

Hun reiste seg forsiktig for ikke å lage lyd, måtte trå opp på hoggestabben for å få fri sikt i kikkerten.

En lavvokst eldre kvinne trådte ut mellom trærne. Hun hadde en blåstripete morgenkåpe over armen. Ellers var hun splitter naken.

Raskt lot Eva kikkerten falle. Hun ville jo ikke stå her og smugkikke på folk! Skulle hun skynde seg inn? Nei, bevegelsen ville avsløre henne, det var knapt hundre meter bort til henne som opplagt måtte være Olga Frøyshov. Vant til å bo alene, uvitende om at hun hadde fått en nabo.

Eva bet seg i leppen, slo blikket ned og forsøkte å tenke seg i ett med husveggen. Hun hørte plasking og små, glade rop.

Da bjeffet Orca. Et lavt, prøvende boff. Eva så opp. Akkurat da falt kvinnens blikk på Eva, og bevegelsene frøs. Hun sto med vann til hoftene og slo armene om seg selv på refleks. Selv uten kikkerten kunne Eva se forvandlingen i ansiktet. Kjaken som falt ned.

Et par sekunder sto de slik og stirret på hverandre, ubevegelige, før kvinnen resolutt snudde ryggen til Eva og vasset i land så fort beina bar henne. Hun slengte morgenkåpen over skuldrene, uten å bry seg med å ta den ordentlig på.

– Hei! ropte Eva, – unnskyld! Jeg mente ikke …

Men kvinnen var borte mellom bjørkene, og Eva ble stående igjen, tafatt, med kikkerten i hånden.

Olga freste, het i toppen. Hva gjorde det kvinnemennesket utenfor Lopperud?

Hun kikket seg en gang til over skulderen, for å forsikre seg om at hun ikke var synlig fra nabohuset. Stå slik og spionere på henne? Attpåtil med kikkert. Som om hun, Olga, var et bytte?

Og så håret, da, til godt nedenfor smalryggen, skinnende som nypusset bronse. En underjordisk, tenkte hun, men slo det bort i samme sekund. Slikt trodde hun ikke på, nei så visst ikke. Dessuten, kikkerten. En slik moderne rekvisitt utelukket småfolket.

Olga fnøs for seg selv.

Her hadde hun gått for å ta sitt sedvanlige morgenbad, en av sommerens gleder. En rask dukkert, enten det var sol eller regn. Badedrakten hadde hun ikke brukt på det hun kunne huske, elastikken var borte for lengst, og hun orket ikke tanken på å kjøpe en ny, stå halvnaken i et prøverom i en butikk full av folk, nei takk.

Her, derimot, var hun alene. Eller, hadde vært.

Å bli beglodd slik … Kinnene brant bare ved tanken.

Hvem var hun? Hvorfor sto hun slik og glodde?

Skulle hun kanskje bo på Lopperud i sommer, verandadøren hadde da vitterlig stått åpen, nei, det ville være forferdelig. Forkastelig.

Olga huffet seg.

Hun satt på kne ved grønnsakbedet. Håndflaten var full av små gulrotfrø, hun strevde med å få tak på ett og ett. Fingrene var stive, uvillige. Finmotorikken er ikke som den en gang var, tenkte hun mens hun med litt strev fordelte de svarte frøene langs fordypningen i den fuktige jorda.

De andre husene langs veien var fraflyttet for lengst. Noen var bebodd et par uker i juli, på de småbrukene som var blitt omgjort til sommersteder. Da kom støyen med sommervinden, unger som hoiet, en motorgressklipper, katzenjammermusikk og mer roping og latter. Og så dro de, og roen senket seg på ny.

Men nå var det tydeligvis folk i nabohuset. Noen skulle stå i vinduene og glane mot hennes gård, se skogen og berget, hennes barndoms utsikt. Sove i sengen der hun hadde sovet nesten fram til hun ble tenåring.

Brått kjentes sommervarmen seig og innpåsliten. Hun måtte se seg over skulderen igjen. Beglodd, slik var det. Uholdbart.

Olga lot sand gli mellom fingrene, drysset et tynt dekke over gulrotfrøene.

– Folk, mumlet hun høyt til seg selv. Hun reiste seg. Grep tak i plasthåndtakene på trillebåren. Den var tung, men smal og stødig. Selv om hun ikke var stort mer enn dobbelt så høy som den, manøvrerte hun den lett langs de gruslagte stiene opp mot huset. Sterk var hun fortsatt. Slik ble det når alt arbeid falt på henne, ute som inne.

– Folk farer med så mye løgn og fanteri, la hun til, litt høyere, som om trillebåren ba om begrunnelse.

For slik var det. Man visste aldri hvem man kunne lite på.

Olga stoppet og tørket svette av pannen med håndbaken. En hårtust klistret seg til kinnet, og hun dro den bestemt bak øret. Satte hendene i siden og så utover Frøyshov. Slektsgården som var hennes ansvar.

Låven ble stadig skjevere, knapt så hun våget seg inn. Det lille uthuset, derimot, det hadde hun tatt for seg sist høst, det lyste muntert herregårdsrødt mot henne. Våningshuset trengte sårt et nytt strøk maling, det også, men hun kviet seg for stigen. Hun kunne leid hjelp, men å ha en vilt fremmed gående her i dagevis, tråkke i bedene hennes, kanskje ville han spørre om å låne toalettet, så hun måtte slippe ham inn i huset. Nei, da fikk det heller være.

Blikket ble hengende ved bjørkeskogen. Der bak de hvite stammene lå Lopperud, tidligere husmannsplass under Frøyshov. Fortsatt det nærmeste huset, det var bare noen minutters gange dit. Olga sparket de gule støvlene lett mot trillebårens bøylebein, først den ene, så den andre, i et forsøk på å løsne klumpene med fet hagejord som klistret seg til dem. Så mot bjørkene igjen.

Folk på Lopperud.

Freden var forstyrret. En likevekt forskjøvet.

